Staatsamptenare kry meer as R1 miljoen se verkeersboetesFoto ter illustrasie: Pixabay Amptenare van die Oos-Kaap se provinsiale regering het binne drie jaar meer as R1 miljoen se verkeersboetes gekry. Marshall von Buchenroder, DA-lid van die provinsiale wetgewer, meen dit dui op “algehele minagting van die padreëls”. Weziwe Tikana, LUR vir vervoer, het in reaksie op ŉ geskrewe vraag in die wetgewer gesê amptenare wat staatsvoertuie bestuur het, het van April 2016 tot November vanjaar altesaam R1,141 miljoen se boetes gekry. “In werklikheid kom hierdie boetes neer op vrugtelose en verkwistende uitgawes deur die staatsdepartemente,” sê Von Buchenroder, “en getuig van algehele minagting van die wet.” Tikana het bekendgemaak R394 050 se boetes is in die 2016/’17-boekjaar aan Oos-Kaapse amptenare uitgereik. In die 2017/’18-boekjaar het dit tot R406 737 gestyg en in die sewe maande van April tot Oktober vanjaar staan dit reeds op R339 900, wat beteken die verwagting is dat die boetes in die huidige boekjaar meer as R500 000 kan beloop. Dis nie altyd vir verkeersbeamptes moontlik om die bestuurder van ŉ voertuig te identifiseer nie. Die LUR het gesê dis nie altyd vir verkeersbeamptes moontlik om die bestuurder van ŉ voertuig te identifiseer nie; daarom word boetes aan die Staatsvlootbestuursdiens uitgereik. Dié diens probeer dan vasstel wie die voertuig bestuur het en dié persoon moet dan die boete uit sy of haar eie sak betaal. Wanneer die bestuurder nie uitgeken kan word nie, het Tikana gesê, word die rekening aan die betrokke departement gestuur, wat dan die koste van sy amptenare moet verhaal. Von Buchenroder sê veral omdat departemente se begrotings onder druk verkeer, “is dié verkwistende uitgawes onverantwoordelik en bykomende uitgawes wat die provinsie nie behoort te betaal nie”. Hy het onderneem om opvolgvrae aan die LUR te rig om duidelikheid te kry oor watter departemente die grootste oortreders in diens het en vas te stel watter bestuurders gewoonte-oortreders is.